Ірына Абельская

**Іры́на Сьцяпа́наўна Абе́льская** ( 1965, Берасьце, БССР) — беларуская пэдыятар і эндакрыноляг. Маці малодшага сына Аляксандра Лукашэнкі Мікалая. Доктарка мэдыцынскіх навук.

## Жыцьцяпіс
Ірына Абельская паходзіць зь сям’і мэдыкаў. Маці, Людміла Пастаялка (1941—2007), была міністрам аховы здароўя Беларусі (2002—2005). Цётка і брат Ірыны Андрэй Пастаялка — таксама лекары. Бацька, Сьцяпан Пастаялка, у 1952 року быў арыштаваны разам з бацькамі і братам за дапамогу Арганізацыі ўкраінскіх нацыяналістаў, асуджаны за «здраду Радзіме» і «ўдзел у арганізацыі ці падрыхтоўцы контрарэвалюцыйных дзеяньняў». Пасьля вызваленьня працаваў у «Берасьцеэнэрга». Рэабілітаваны 29 ліпеня 1992 року рашэньнем прэзыдыюму Берасьцейскага абласнога суду.

Ірына Абельская скончыла катэдру пэдыятрыі Менскага дзяржаўнага мэдыцынскага інстытуту (1988) па спэцыяльнасьці «пэдыятрыя», а таксама інтэрнатуру ў 3-й дзіцячай муніцыпальнай клінічнай бальніцы Менску.

Працавала пэдыятрам у менскай 25-й дзіцячай лякарні. У 1992—1994 — эндакрыноляг гарадзкой эндакрыналягічнай лякарні і лекар ультрагукавой дыягностыкі ў Менскім дыягнастычным цэнтры (паводле іншых зьвестак, у 1990—1994 роках працавала кансультантам-эндакрынолягам 9-й гарадзкой клінічнай лякарні).

У 1994—2001 роках — лекарка Рэспубліканскай больніцы Галоўнай управы лекава-прафіляктычных і санаторна-курортных установаў Адміністрацыі прэзыдэнта Беларусі, асабістая лекарка Аляксандра Лукашэнкі. У 2001 року прызначаная галоўнай лекаркай Рэспубліканскага мэдыцынскага цэнтру Кіраўніцтва справамі прэзыдэнта Рэспублікі Беларусь. У 2004 року атрымала ступень кандыдата мэдычных навук, абараніўшы дысэртацыю па тэме «Рэнтгенадыягностыка на этапах мэдычнай рэабілітацыі хворых з астэахандрозам шыйнага аддзелу хрыбетніка». У красавіку 2007 року адстаўленая з пасады.

У 2007—2009 роках працавала ў аддзяленьні ультрагукавой дыягностыкі Менскага гарадзкога дыягнастычнага цэнтру. 2 лістапада 2009 року зноў прызначаная галоўнай лекаркай Рэспубліканскага мэдычнага цэнтру Кіраўніцтва справамі прэзыдэнта. У 2011 року ў Беларускай мэдыцынскай акадэміі пасьлядыплёмнай адукацыі абараніла доктарскую дысэртацыю па тэме «Шыйны остэахандроз: прамянёвая візуалізацыя і тэхналёгія мэдычнай рэабілітацыі пацыентаў».

## Асабовае жыцьцё
Падчас навучаньня ў Менскім дзяржаўным мэдычным інстытуце Ірына Пастаялка сустрэла свайго будучага мужа Яўгена Абельскага. Неўзабаве яна выйшла замуж і нарадзіла сына Дзьмітрыя, аднак шлюб працягваўся нядоўга. Дзьмітры Абельскі скончыў Ліцэй Беларускага дзяржаўнага ўнівэрсытэту і мэдычны факультэт БДУ, атрымаўшы адукацыю афтальмоляга, працаваў у афтальмалягічным цэнтры, у 2017 року абараніў кандыдацкую дысэртацыю на тэму «Хірургічнае лекаваньне міяпіі і міяпічнага астыгматызму мэтадам фэмта-ЛАСІК з выкарыстаньнем зьвестак абэрамэтрыі», дацэнт катэдры афтальмалёгіі Беларускай мэдыцынскай акадэміі пасьлядыплёмнай адукацыі.

У 1994 року пасьля абраньня Аляксандра Лукашэнкі прэзыдэнтам Беларусі ягоная адміністрацыя пачала шукаць асабістага лекара, пажадана жанчыну векам каля 30 гадоў, разьведзеную і зь дзіцем. Увосені 1994 року Ірыну Абельскую залічылі ў штат Рэспубліканскай больніцы Галоўнай управы лекава-прафіляктычных і санаторна-курортных установаў Адміністрацыі прэзыдэнта Беларусі («лекавая камісія»). З тае пары яна пастаянна суправаджала Лукашэнку, нават у міжнародных візытах.

31 жніўня 2004 року ад Аляксандра Лукашэнкі нарадзіла пазашлюбнага сына Мікалая.

Паводле зьвестак , Абельская зьяўляецца заснавальніцай Менскай міжнароднай гімназіі — элітнай прыватнай школы ў Драздах, месца навучаньня Мікалая Лукашэнкі і трох дачок Дзьмітрыя Лукашэнкі.

Сяброўка Савету Рэспублікі 8-га скліканьня.

## Узнагароды
* Ордэн Пашаны (26 лістапада 2018)
* Заслужаны лекар Рэспублікі Беларусь (19 ліпеня 2024)

## Крыніцы

## Вонкавыя спасылкі
* Профіль  на бачыне Беларускай мэдычнай акадэміі пасьлядыплёмнай адукацыі

Катэгорыя:Выкладчыкі БДМУ
Катэгорыя:Выпускнікі Беларускага дзяржаўнага мэдычнага ўнівэрсытэту
Катэгорыя:Дактары мэдычных навук
Катэгорыя:Беларускія пэдыятры
Катэгорыя:Беларускія эндакрынолягі
Катэгорыя:Сябры Савету Рэспублікі Нацыянальнага сходу Рэспублікі Беларусь 8-га скліканьня